മൂന്ന് പൊതുമേഖലാ ബാങ്ക് മേധാവികളുടെ കാലാവധി നീട്ടും ന്യൂഡല്ഹി: പൊതുമേഖലാ ബാങ്കുകളിലെ മൂന്ന് സി.ഇ.ഒമാരുടെയും 11 എക്സിക്യൂട്ടീവ് ഡയറക്ടര്മാരുടെയും കാലാവധി നീട്ടാന് ധനമന്ത്രാലയം ശുപാര്ശ ചെയ്തു. മന്ത്രാലയത്തിന് കീഴിലെ ധനകാര്യ സേവന വകുപ്പാണ് ധനമന്ത്രി നിര്മ്മല സീതാരാമന്റെ അംഗീകാരമുണ്ടെന്ന കുറിപ്പോടെ ഡിപ്പാര്ട്ട്മെന്റ് ഒഫ് പേഴ്സണല് ആന്ഡ് ട്രെയിനിംഗിന് ശുപാര്ശ നല്കിയത്. ബാങ്ക്സ് ബോര്ഡ് ബ്യൂറോ ബി.ബി.ബി അടുത്തയോഗം ചേരാനിരിക്കേയാണ് നടപടി. പൊതുമേഖലാ ബാങ്കുകളിലെ മാനേജിംഗ് ഡയറക്ടര്, സി.ഇ.ഒ., എക്സിക്യൂട്ടീവ് ഡയറക്ടര് തുടങ്ങിയ ഉന്നതപദവികളിലേക്ക് യോഗ്യരെ കണ്ടെത്തുന്ന ചുമതല ബി.ബി.ബിക്കാണ്. ശുപാര്ശ അംഗീകരിക്കപ്പെട്ടാല്, ഈവര്ഷം സെപ്തംബര് 18ന് വിരമിക്കുന്ന പഞ്ചാബ് നാഷണല് ബാങ്ക് മാനേജിംഗ് ഡയറക്ടറും സി.ഇ.ഒയുമായ എസ്.എസ്. മല്ലികാര്ജുന റാവുവിന് 2022 ജനുവരി 31 വരെ കാലാവധി നീട്ടിലഭിക്കും. യൂകോ ബാങ്ക് മേധാവി അതുല് കുമാര് ഗോയലിന് ഈവര്ഷം നവംബര് ഒന്നുമുതല് രണ്ടുവര്ഷത്തേക്ക് അധിക കാലാവധി ലഭിക്കും. ബാങ്ക് ഒഫ് മഹാരാഷ്ട്ര മേധാവി എ.എസ്. രാജീവിന് ലഭിക്കുക ഡിസംബര് ഒന്നുമുതല് രണ്ടുവര്ഷത്തെ അധിക കാലാവധിയാണ്. രണ്ടുവര്ഷം അല്ലെങ്കില് 60 വയസ് ഏതാണോ ആദ്യം പൂര്ത്തിയാകുന്നവരെ കാലാവധി നീട്ടാനുള്ള ശുപാര്ശയാണ് 11 എക്സിക്യൂട്ടീവ് ഡയറക്ടര്മാര്ക്കായി ധനമന്ത്രാലയം നല്കിയത്. ഇവരില് ബാങ്ക് ഒഫ് ബറോഡയുടെ ശാന്തിലാല് ജെയിന്, അജയ് കെ. ഖുറാന, കനറാ ബാങ്കിന്റെ എ. മണിമേഖലൈ, ബാങ്ക് ഒഫ് ഇന്ത്യയുടെ പി.ആര്. രാജഗോപാല് എന്നിവര്ക്ക് രണ്ടുവര്ഷ അധിക കാലാവധി ലഭിച്ചേക്കും. പഞ്ചാബ് നാഷണല് ബാങ്കിലെ വിജയ് ദൂബേ, വിജയ് കുമാര്, യൂണിയന് ബാങ്കിലെ ഗോപാല് സിംഗ് ഗുസൈന്, മാനസ് രഞ്ജന് ബിസ്വാള്, ബാങ്ക് ഒഫ് ബറോഡയിലെ വിക്രമാദിത്യ സിംഗ് ഖിചി, ഇന്ത്യന് ബാങ്കിലെ ഷേണായ് വിശ്വനാഥ് വിട്ടള്, സെന്ട്രല് ബാങ്കിലെ അലോക് ശ്രീവാസ്തവ എന്നിവര്ക്ക് 60 വയസുവരെ കാലാവധി നീട്ടണമെന്ന ശുപാര്ശയാണ് നല്കിയത്.